C 476/20
EL
Επίσημη Εφημερίδα της Ευρωπαϊκής Ένωσης
15.12.2022
Άρθρο 3 Τομείς στήριξης Για την επίτευξη των στόχων του, το μέσο στηρίζει ιδίως: α) την κάλυψη των χρηματοδοτικών αναγκών της Ουκρανίας, με σκοπό τη διατήρηση της μακροοικονομικής σταθερότητας της χώρας· β) την αποκατάσταση, για παράδειγμα κρίσιμων υποδομών, όπως ενεργειακές υποδομές, συστήματα ύδρευσης, δίκτυα μεταφορών, εσωτερικές οδοί ή γέφυρες, ή στρατηγικών οικονομικών τομέων και κοινωνικών υποδομών, όπως εγκαταστάσεις υγειονομικής περίθαλψης, σχολεία και στέγαση για μετεγκατασταθέντα άτομα, συμπεριλαμβανομένων της προσωρινής και της κοινωνικής στέγασης· γ) τομεακές και θεσμικές μεταρρυθμίσεις, συμπεριλαμβανομένων των μεταρρυθμίσεων για την καταπολέμηση της διαφθοράς και των δικαστικών μεταρρυθμίσεων, του σεβασμού του κράτους δικαίου, της χρηστής διακυβέρνησης και του εκσυγχρονισμού των εθνικών και τοπικών θεσμών· δ) την προετοιμασία της ανασυγκρότησης της Ουκρανίας· ε)
την ευθυγράμμιση του κανονιστικού πλαισίου της Ουκρανίας με το κανονιστικό πλαίσιο της Ένωσης και την ένταξη της Ουκρανίας στην ενιαία αγορά, καθώς και την ενίσχυση της οικονομικής ανάπτυξης και τη βελτίωση της ανταγωνιστικότητας·
στ) την ενίσχυση της διοικητικής ικανότητας της Ουκρανίας με κατάλληλα μέσα, συμπεριλαμβανομένης της χρήσης τεχνικής βοήθειας.
Άρθρο 4 Διαθέσιμη στήριξη στο πλαίσιο του μέσου 1.
Η στήριξη υπό μορφή δανείων στο πλαίσιο του μέσου είναι διαθέσιμη, με την επιφύλαξη του άρθρου 5, για ποσό ύψους έως 18 000 000 000 EUR για την περίοδο από την 1η Ιανουαρίου 2023 έως την 31η Δεκεμβρίου 2023, με δυνατότητα εκταμίευσης έως την 31η Μαρτίου 2024.
Η στήριξη καθίσταται διαθέσιμη σταδιακά, καθώς τίθενται σε ισχύ οι εγγυήσεις των κρατών μελών σύμφωνα με το άρθρο 5 παράγραφος 4, χωρίς να υπερβαίνει ποτέ τα ποσά που καλύπτονται από τις εν λόγω συμφωνίες εγγύησης.
Ωστόσο, από την ημερομηνία εφαρμογής τροποποίησης του κανονισμού (ΕΕ, Ευρατόμ) 2020/2093, ή του διαδόχου του, η οποία προβλέπει εγγύηση για τα δάνεια που αναφέρονται στο πρώτο εδάφιο της παρούσας παραγράφου στο πλαίσιο του προϋπολογισμού της Ένωσης πέραν των ανώτατων ορίων του ΠΔΠ και έως τα ανώτατα όρια που αναφέρονται στο άρθρο 3 παράγραφοι 1 και 2 της απόφασης (ΕΕ, Ευρατόμ) 2020/2053, το δεύτερο εδάφιο της παρούσας παραγράφου παύει να ισχύει και η στήριξη που αναφέρεται στο πρώτο εδάφιο της παρούσας παραγράφου καθίσταται πλήρως διαθέσιμη. 2.
Πρόσθετη στήριξη στο πλαίσιο του μέσου για την περίοδο από την 1η Ιανουαρίου 2023 έως την 31η Δεκεμβρίου 2027 είναι επίσης διαθέσιμη, υπό τους όρους του άρθρου 7 παράγραφος 1, για την κάλυψη των δαπανών σύμφωνα με το άρθρο 17.
Η εν λόγω πρόσθετη στήριξη μπορεί να είναι διαθέσιμη μετά την 31η Δεκεμβρίου 2027 υπό τους όρους του άρθρου 7 παράγραφος 1. 3.
Πρόσθετα ποσά που διατίθενται σύμφωνα με το άρθρο 7 παράγραφοι 2 και 4 του παρόντος κανονισμού μπορούν να εκτελούνται ως μη επιστρεπτέα στήριξη στις περιπτώσεις που προβλέπονται στο μνημόνιο συνεννόησης που συνάπτεται σύμφωνα με το άρθρο 9 του παρόντος κανονισμού ή σύμφωνα με τον κανονισμό (ΕΕ) 2021/947 και τον κανονισμό (ΕΚ) αριθ.
1257/96 για να χρηματοδοτηθούν μέτρα με τα οποία επιτυγχάνονται οι στόχοι που αναφέρονται στο άρθρο 2 παράγραφος 2 στοιχεία β) και γ) του παρόντος κανονισμού, σύμφωνα με τους κανόνες των εν λόγω κανονισμών.
4. Τα ποσά που αναφέρονται στην παράγραφο 3 μπορούν να καλύπτουν δαπάνες στήριξης για την εφαρμογή του μέσου και για την επίτευξη των στόχων του, συμπεριλαμβανομένης της διοικητικής υποστήριξης που συνδέεται με τις δραστηριότητες προετοιμασίας, επακόλουθων ενεργειών, παρακολούθησης, ελέγχων και αξιολόγησης που είναι αναγκαίες για την εν λόγω εφαρμογή, καθώς και δαπάνες της έδρας και των αντιπροσωπιών της Ένωσης για τη διοικητική και συντονιστική υποστήριξη που απαιτείται για το μέσο και για τη διαχείριση πράξεων που χρηματοδοτούνται δυνάμει του μέσου, συμπεριλαμβανομένων των δράσεων πληροφόρησης και επικοινωνίας και των εσωτερικών συστημάτων πληροφορικής.